Tiener ernstig beseer in tref-en-trapHenro Collins is ernstig beseer toe n voertuig hom Donderdag getref het [Foto: Verskaf] Henro Collins, ’n leerder aan Hoërskool Montana in Pretoria-Noord, het omstreeks 18:30 ná ’n ekstra wetenskapklas van die gebou waar die klasse aangebied is, oor die pad na sy pa se motor geloop. Dit is toe dat ’n donkergrys Hyundai ix35 teen ’n hengse spoed in sy rigting aangejaag gekom het. Olff Collins, wat in die motor vir Henro sit en wag het, het die toneel voor hom sien afspeel. “Voordat Henro oor die pad geloop het, het hy seker gemaak die pad is skoon. Daar was twee voertuie wat aangery gekom het, maar hulle was nog ver,” vertel Collins. “Henro het die helfte van die pad gekruis toe een van die aankomende voertuie se ligte reg in my oë geskyn het. Ek het opgekyk en gesien die motor kom teen ’n baie vinnige spoed aangery. Hy was in die baan wat Henro nog moes oorsteek. “Henro het begin hardloop, maar die motor was te vinnig en het hom getref.” Volgens Collins het die motor daarna met ’n spoed weggejaag. “Dit het gelyk asof die voertuig direk op Henro afpeil en nie eers probeer stop het nie. Daar was ook nie enige remmerke in die pad nie.” Collins het ná die ongeluk uit sy motor geklim en na Henro – wat in die pad gelê het – gehardloop. Ouers van leerders wat ook by ekstra klasse was, het die ongeluk sien gebeur en hul na Henro gehaas om te help. “Die ongeluk het om die draai van Netcare Montana-hospitaal gebeur. Die een vrou het dié hospitaal gebel. ’n Ander vrou het na die hospitaal gejaag om die paramedici te roep. Die ambulans het kort daarna op die toneel aangekom en paramedici het vir Henro gestabiliseer voordat hulle hom hospitaal toe geneem het.” Volgens Collins het Henro ’n klein skedelbreuk en harsingskudding opgedoen. Hy het ook sy kakebeen gebreek en het bloeding op die brein gehad. Die dokters het sy kakebeen met skroewe en plaatjies geheg. Henro is Maandagoggend ontslaan en sterk tans by die huis aan. Volgens Collins is Henro lief vir sport en hulle weet nog nie of die beserings sy sportdrome vir die jaar sal kniehalter nie. “Ons dink nie te ver in die toekoms in nie, ons is vir nou net dankbaar Henro is by die huis.” Volgens Collins is Henro erg getraumatiseerd en het baie vrae oor die ongeluk. Collins sê die familie het ’n saak by die polisie aanhangig gemaak en polisie en plaaslike gemeenskapspolisiëringsforum (GPF) help die familie om die persoon op te spoor. “Ooggetuies op die toneel het foto’s van die motor geneem, maar ’n mens kan nie die nommerplaat daarop uitmaak nie.” Maroela Media het ’n navraag oor die voorval aan die polisie gerig, maar wag nog vir terugvoer.